b"\n_START_ARTICLE_\nSabine Kalter\n_START_SECTION_\nBiografia\n_START_PARAGRAPH_\nEl seu nom original era Sabine Aufrichting, i va passar la seva inf\xc3\xa0ncia i joventut a Budapest. Despr\xc3\xa9s va marxar a estudiar amb la mezzosoprano Rosa Papier a la\xc2\xa0Akademie f\xc3\xbcr Musik und darstellende Kunst a Viena, fent el seu debut el 1911 a la\xc2\xa0Volksoper de la ciutat. Va ser sentida i contractada per Rainer Simons, director del teatre, qui tenia un instint infal\xc2\xb7lible per a la recerca de nous talents._NEWLINE_El 1915, Sabine es trasllada a Hamburg per a exercir com a membre del conjunt del teatre de l'\xc3\x92pera Estatal de la ciutat, aconseguint el lloc que havia tingut amb anterioritat la contralt Ottilie Metzger, despr\xc3\xa9s d'haver actuat el maig de l'any anterior com Amneris a Aida. All\xc3\xa0 es va casar el 1919 amb el seu marit Max Aufrichtig, banquer, amb qui va tenir el seu \xc3\xbanic fill, Keith Andrews (1920-1989), destacat historiador d\xe2\x80\x99art brit\xc3\xa0nic. Va interpretar a Hamburg la celebraci\xc3\xb3 dels triomfs p\xc3\xbablics del Nacional Socialisme durant diversos anys.\xc2\xa0En poc temps Sabine va esdevenir una de les cantants m\xc3\xa9s populars i de m\xc3\xa9s \xc3\xa8xit a l'\xc3\x92pera Estatal d\xe2\x80\x99Hamburg, tenint una gran reputaci\xc3\xb3 a la ciutat._NEWLINE_El seu llan\xc3\xa7ament internacional es va iniciar a la d\xc3\xa8cada de 1920. L'artista feia nombrosos recitals i concerts. Hi va haver compromisos tant a nivell nacional, al Berl\xc3\xadn\xc2\xa0Kroll\xc2\xa0Opera per exemple,\xc2\xa0aix\xc3\xad com a l'estranger, en pa\xc3\xafsos com B\xc3\xa8lgica, Fran\xc3\xa7a, Espanya i \xc3\x80ustria a\xc2\xa0l\xe2\x80\x99\xc3\x92pera de Viena._NEWLINE_A partir de 1933, els nazis van arribar al poder i van comen\xc3\xa7ar a expulsar molts jueus de c\xc3\xa0rrecs rellevants, aix\xc3\xad com a desprestigiar-los. All\xc3\xb2 inclo\xc3\xafa la vida musical d'Alemanya, comen\xc3\xa7ant amb l'\xc3\x92pera Estatal de Berl\xc3\xadn i continuant amb la resta del pa\xc3\xads. Els quatre avis de Sabine eren jueus, i encara que ella no s'havia proclamat jueva de forma oficial, el seu cognom si que ho era. Aix\xc3\xb2, i la gaireb\xc3\xa9 letal propaganda anti-semitista nazi que li van comen\xc3\xa7ar a fer als diaris, van ser la causa per la qual va baixar dr\xc3\xa0sticament la seva audi\xc3\xa8ncia. Tot i aix\xc3\xad, la seva fama li va permetre continuar cantant a Hamburg uns altres dos anys fins al 1935, quan la situaci\xc3\xb3 es va tornar insostenible. El 5 de gener d'aquest any estava interpretant el paper de Lady Macbeth quan part del p\xc3\xbablic va intentar interrompre la seva participaci\xc3\xb3 en l\xe2\x80\x99\xc3\xb2pera, aix\xc3\xb2 li va porta al final de la seva participaci\xc3\xb3 en el Teatre de la Ciutat d\xe2\x80\x99Hamburg. Just un dia despr\xc3\xa9s es veu obligada a abandonar el seu pa\xc3\xads i marxar a Anglaterra amb la seva fam\xc3\xadlia i fins i tot prendre un nou cognom de fam\xc3\xadlia, Andrews._NEWLINE_A Londres, Sabine va acollir tamb\xc3\xa9 un gran \xc3\xa8xit a la Royal Opera House Covent Garden on va poder continuar la seva carrera durant els seg\xc3\xbcents quatre anys, per sort, ja que no tots els m\xc3\xbasic que estaven emigrant de l'Alemanya del Tercer Reich a Gran Bretanya a l'\xc3\xa8poca trobaven f\xc3\xa0cilment feina, i menys en un pa\xc3\xads com Regne Unit sumit en una gran crisi i amb un fort atur. All\xc3\xa0 li van sortir unes vint actuacions importants, convertint-se en la cantant favorita pels papers d'\xc3\xb2pera de Wagner i Strauss._NEWLINE_Va continuar donant concerts a l'estranger com artista convidada el mateix 1935 a B\xc3\xa8lgica i els Pa\xc3\xafsos Baixos, aix\xc3\xad com a l\xe2\x80\x99\xc3\x92pera de Par\xc3\xads dirigida pel Wilhelm Furtw\xc3\xa4ngler. De fet, a Par\xc3\xads va fer representacions de Tristan und Isolda i Die Meistersinger von N\xc3\xbcrnberg amb un nombr\xc3\xb3s grup de cantants jueus expatriats com ella, molts d'ells de l'\xc3\x92pera de Pr\xc3\xbassia, juntament amb altres cantants nazis, sense que ho haguessin volgut fer com un acte de rebel\xc2\xb7li\xc3\xb3 pol\xc3\xadtica. La primavera de 1937 va cantar amb l'Orquestra Simf\xc3\xb2nica de Palestina, i va interpretar a Jerusalem can\xc3\xa7ons de Schumann, Schubert i Brahms, entre altres obres. Fins i tot va ser reclamada des d'Alemanya per l\xe2\x80\x99Associaci\xc3\xb3 Cultural Jueva per donar uns concerts el 20 de mar\xc3\xa7 i 26 de setembre de 1937 a Berl\xc3\xadn, i el 6 de desembre de 1937 al Gran Palau d'Hamburg Covent Garden. Posteriorment, i fins que la guerra no acab\xc3\xa9s, fer una altra aparici\xc3\xb3 li va resultar impossible._NEWLINE_El 1939 a causa de la\xc2\xa0Segona Guerra Mundial, la Royal Opera House va haver de tancar i Sabine no va tenir m\xc3\xa9s papers oper\xc3\xadstics. Aquest any, l'artista va haver de retirar-se dels escenaris d'\xc3\xb2pera, concentrant-se en els seus concerts i recitals i donant classes de cant._NEWLINE_Despr\xc3\xa9s de la guerra, va haver d'esperar fins a 1950 per poder visitar Alemanya.\xc2\xa0Va interpretar el seu \xc3\xbaltim concert el 23 d'octubre de 1950 a l'Hamburg\xc2\xa0Musikhalle un cop m\xc3\xa9s, aquesta vegada s\xc3\xad, va tenir molt p\xc3\xbablic._NEWLINE_Sabine Kalter finalment va morir l'1 de setembre de 1957, a Londres.\n_START_SECTION_\nCarrera\n_START_PARAGRAPH_\nSabine ha estat qualificada com una cantant amb una veu excepcionalment bella i amb un disseny dels seus papers oper\xc3\xadstics molt passionals. Va ser un dels noms m\xc3\xa9s coneguts de l\xe2\x80\x99edat d\xe2\x80\x99or de Wagner, apareixent en enregistraments llegendaris com Tristan und Isolde amb Fritz Reiner dirigint la London Philharmonic Orchestra amb Kirsten Flagstad i Lauritz Melchior._NEWLINE_Abans d'haver de marxar a Londres, ja havia interpretat papers d\xe2\x80\x99\xc3\xb2peres importants com els d'Amneris a Aida de Verdi el 1914 i Ortrud a Lohengrin de Wagner el gener de 1933. No obstant aix\xc3\xb2, es podria dir que el seu triomf va donar-se amb la seva interpretaci\xc3\xb3 del paper de Lady Macbeth al Macbeth de Verdi el 1933, sota la direcci\xc3\xb3 de Karl B\xc3\xb6hm. Tamb\xc3\xa9 va interpretar en aquesta \xc3\xa8poca els papers de Waltraute, Fricka, Herod\xc3\xadas, Brang\xc3\xa4ne, Yocaste i Carmen, aix\xc3\xad com va participar en estrenes d\xe2\x80\x99altres \xc3\xb2peres com Das Wunder der Heliane de Korngold el 7 d\xe2\x80\x99octubre de 1927, K\xc3\xb6nigskinder de Humperdinck el 1911, Edipo Rex de Stravinsky el 1928, Neues vom Tage de Hindemith el 8 de juny de 1929, I Gioelli della Madonna d\xe2\x80\x99Ermanno Wolf-Ferrari, o Liebesketten d\xe2\x80\x99Eugen d\xe2\x80\x99Albert._NEWLINE_Un cop traslladada a Gran Bretanya, la seva carrera no va parar, interpretant el maig de 1935 el paper de Brang\xc3\xa4ne en Tristan und Isolde de Wagner sota la direcci\xc3\xb3 de Wilhelm Furtw\xc3\xa4ngler, tant a Londres com a Par\xc3\xads. Va treballar amb altres cantants com Kirsten Flagstad, Lauritz Melchior, Alexander Kipnis, Frida Leider i Emanuel List. A banda de Wilhelm Furtw\xc3\xa4ngler, amb qui va treballar moltes vegades, tamb\xc3\xa9 va actuar sota la batuta d\xe2\x80\x99altres directors com Otto Klemperer, Fritz Reiner, Karl B\xc3\xb6hm o Hans Wilhelm\xc2\xa0Steinberg i amb nombroses orquestres com l\xe2\x80\x99Orquestra de Palestina._NEWLINE_Es va especialitzar en papers com Dalila al Sams\xc3\xb3 i Dalila de Saint-Sa\xc3\xabns, Marina a la versi\xc3\xb3 de Rimsky-Korsakov del Boris Godunov de Mussorgsky, Fid\xc3\xa8s en Le proph\xc3\xa8te de Meyerbeer, Herodias a Salom\xc3\xa9 de Strauss, Hata a La n\xc3\xbavia venuda de Smetana, o en \xc3\xb2peres com l\xe2\x80\x99Orfe\xc3\xb3 de Gluck, aix\xc3\xad com en els rols de Verdi i Wagner."